Urmareste Modifică dimensiunea fontului: Play

Bucureşti, 18 ian /Agerpres/ - Biroul Politic Naţional al PNL a decis luni să-i înainteze premierului o propunere în sensul aprobării printr-o ordonanţă de urgenţă a prevederii privind alegerea primarilor în două tururi de scrutin, a anunţat copreşedintele liberalilor Alina Gorghiu, într-o conferinţă de presă, la finalul reuniunii.



"Un al doilea lucru pe care l-am decis astăzi este legat de alegerile locale în două tururi de scrutin. Cred că este cel mai important proces pentru comunităţile locale care va avea loc în acest an, vorbesc de alegerea primarilor. Şi, este, de altfel, primul scrutin după manifestaţiile cetăţenilor de la finalul anului trecut. Una din revendicările concrete pe care aceştia le-au avut a fost revenirea la un proces electoral bazat pe două tururi de alegeri. Este o idee pe care noi am susţinut-o fără rezerve, am avut două rezoluţii în forurile de conducere ale PNL. Am avut un proiect de lege care şi acum se află în comisia de cod electoral. Şi, din păcate, trebuie să mărturisesc, şi eu şi colegii mei nu am avut numărul suficient de parlamentari pentru a urni acest proiect în Parlament", a declarat Gorghiu.



Potrivit copreşedintelui PNL, "principalul adversar al acestui proiect, care ţine de legitimitate, de reprezentativitate, de democraţie, este PSD".



"Singura variantă realistă pentru a face această schimbare este adoptarea acestei prevederi printr-o ordonanţă de urgenţă. Motiv pentru care, în urma discuţiilor politice pe care le-am avut astăzi cu colegii, am ajuns la concluzia că trebuie să-i propunem prim-ministrului Cioloş să ia în considerare solicitările pe care societatea civilă le-a avut. Nu trebuie să ţină cont de părerea PNL, cum credem că nu e cazul să ţină cont de părerea PSD, care se va împotrivi pe acest proiect. Nu cred că părerea politicienilor este relevantă în acest subiect. Cred însă că părerea societăţii civile din România este mai mult decât relevantă. Şi am încredere că prim-ministrul va rezista oricărei presiuni pe care o va face PSD pentru ca această ordonanţă să nu fie adoptată. De asemenea, cred că şi prim-ministrul şi Guvernul său sunt profund ataşaţi agendei cetăţeanului şi că vor răspunde exigenţelor nevoii de democraţie şi legitimitate. Sunt argumente multiple pe care agenda publică le-a impus, pe care noi le-am identificat, de la tema legitimităţii, la nevoia de competiţie, la faptul că prin două tururi de scrutin s-ar realiza înnoirea clasei politice", a declarat Alina Gorghiu. AGERPRES/(A - autor: Daniel Florea, editor: Claudia Stănescu)